Boganmeldelser
Forfattere: Lena Brogaard
Tidsskrift: politik (2015-05-11)

## et indblik i den offentlige sektors maskinrum

Mads Boss, Caroline Howard Grøn, Simon Toft Kristjansen og Sofie Rømer, 2014

Den offentlige sektor - cases fra maskinrummet Hans Reitzels Forlag, København. 243 sider, 250 kr.

Med antologien 'Den offentlige  sektor  -  cases  fra  maskinrummet' er formålet at give læseren et grundlag for dels at opnå en bedre indsigt i den danske forvaltning i praksis og dels at træne sine analytiske kompetencer. Der er dermed lagt op til ambitiøse mål af både pædagogisk og almendannende karakter, som vil være udgangspunktet for anmeldelsen. Metoden til at imødekomme begge mål er 'en gengivelse af en kompleks forvaltning i et forsimplet format' , som redaktørerne beskriver det indledningsvist . Det  indebærer,  at  en  række  forskellige  forfattere  i særskilte  kapitler  bidrager  med  beskrivelser  af  i  alt  11 cases, der eksemplificerer processer eller problematikker i  den  danske  offentlige  sektor,  som  dækker  over  både det  kommunale  og  statslige  niveau  samt  de  relevante offentlige  -  og  i  et  enkelt  kapitel  private - aktører,  der her  gør  sig  gældende.  Casene  er  fortrinsvist  empiriske beskrivelser,  der  skal  give  et  indblik  i  maskinrummet  i den offentlige sektor, som antologiens undertitel lyder, og overlade analysen til læseren selv. Hertil forsyner forfatterne læseren med nogle konkrete redskaber til at kunne gennemføre en analyse af de 11 cases i form af forslag til  forskellige  teoretiske  perspektiver  og  litteratur.  Bogen er dermed i høj grad orienteret mod studerende på videregående uddannelser.

Denne case-baserede og pædagogiske tilgang er både bogens  styrke  og  svaghed.  De  11  cases  er  i  udgangspunktet  velvalgte,  og  de  afspejler  relevante  og  aktuelle problemstillinger. Forfatterne formår at give en konkret beskrivelse  af  de  udfordringer,  som  den  offentlige  sektor  står  over  for  i  de  enkelte  cases,  hvad  enten  det  er  i centraladministrationen, i en kommune eller i samspillet mellem den offentlige og private sektor. Flere af de valgte cases står stadig i frisk erindring fra mediernes massive dækning af eksempelvis konflikten om lærernes arbejdstid  eller  betalingsringen  i  København,  hvor  beskrivelserne  giver  et  godt  overblik  over  ellers  komplekse  sager og forløb. Andre cases giver snarere et indblik i en mere generel  udvikling  som  statens  styring  af  kommunernes økonomi, udviklingen i ombudsmandens funktion eller baggrunden for strukturreformen i 2007. Bogen kommer på  denne  måde  omkring mange hjørner og aspekter af den ellers meget brede overskrift 'den offentlige sektor'. Dertil  kommer,  at  det  pædagogiske  formål  i  bogen  er udført  ved  at  opridse  en  række  nøgleord  og  et  tema  i starten af hvert kapitel, så læseren kan orientere sig om, hvad den pågældende case kan bruges til at belyse, så som institutionel forandring eller forvaltningsetik. Der er angivet forslag til videre læsning og teori ved afslutningen af hvert kapitel, og i bogens introduktion angives en række relevante analysespørgsmål. Det fungerer sådan set efter den uddannende hensigt, at læseren langt hen ad vejen selv skal bruge den metodiske og teoretiske redskabskasse til at finde forklaringer og perspektiver på den empiriske udvikling eller begivenhed, der er beskrevet.

Omvendt bærer bogen præg af, at det er vanskeligt at samle 11 så forskellige cases. Spørgsmålet er, om det reelt giver det indblik i maskinrummet, som bogen lægger op til, og om det er et repræsentativt maskinrum, når der eksempelvis ikke er en eneste case, der sætter fokus på regionerne? Derudover er ikke alle case-beskrivelser lige lette at læse som en selvstændig case. Det giver muligvis ikke altid  mening at bringe dem som uafhængige, selvstændige cases. Selvom redaktørerne forsøger at imødekomme denne kritik i starten af bogen ved at anerkende, at bogen er en simplificering af kompleksiteten i den offentlige sektor, går der nogle centrale sammenhænge tabt ved denne tilgang. En case om udviklingen i kommunernes økonomistyring efterfølges således af en case om kommunernes brug af private leverandører, hvor der med fordel kunne trækkes  nogle  tråde  og  forklares,  hvordan  de  to  ellers separate cases kan hænge sammen. Tilsvarende ville en selvstændig case om regionerne, som i høj grad mangler, give den studerende en vigtig indsigt i de udfordringer, som  regionerne  står  over  for  i  opgaveudviklingen  og  i forholdet til kommunerne og staten, som ikke afdækkes tilstrækkeligt i de øvrige kapitler. Derudover afspejler enkelte case-beskrivelser, at det er vanskeligt at gennemføre den empiriske dagsorden i bogen. Nogle cases indebærer således et mere selvstændigt analysebidrag end andre, og en enkelt case-beskrivelse gør i modsætning til de øvrige direkte  brug  af  teori,  hvilket  dog  også  retfærdigvis  forklares i  forordet  til  casen.  Det  ændrer  dog  ikke  ved,  at stringensen i bogens præsentation af de 11 cases dermed har sine begrænsninger.

Det er i store træk centrale forslag til videre læsning og teori for forvaltningsstudiet, der bringes på bane i bo- gen, som kommer omkring alt fra principal-agentteori til organisationsteori  og  evalueringslitteratur.  Til  gengæld er  det  forskelligt,  hvor  meget  der  er  gjort  ud  af  at  give forslag til relevante teorier og litteratur i afslutningen af hver case-beskrivelse. I nogle kapitler er der en lang række forslag til navngivne teoretiske perspektiver, der kan bruges i analysen og dertilhørende litteratur, mens der i andre afsluttes med tre referencer til videre læsningen om emnet, som i enkelte tilfælde overser oplagt litteratur. For at understøtte og hjælpe den studerende yderligere kunne nogle kapitler indledningsvist have haft en mere grundig introduktion til fokus for casen og casens relevans. Omvendt skal denne tilgang ses i lyset af, at formålet er at overlade en del af arbejdet til den studerende, hvis analytiske kompetencer skal trænes, og det kan derfor delvist forklares med bogens formål.

Bogen er forsøgt skruet således sammen, at hvis man ikke er studerende med behov for at forbedre egne analytiske kompetencer, men blot ønsker at udvide horisonten og få  et  indblik  i  nogle  af  de  aktuelle  begivenheder  eller  udviklinger,  som  de  respektive  cases  beskriver,  kan man  springe  de  mange  anvisninger  og  redskaber  over, som bl.a. præsenteres i introduktionen. Det fungerer i de fleste kapitler, hvor case-beskrivelsen giver en klar introduktion til casen, et godt overblik over casens forløb og et vist selvstændigt analytisk bidrag eller forståelsesmæssig kontekst som i casen om relationen mellem ministre og embedsmænd. Her får læseren et indblik i nogle af de sager, som har fyldt meget i mediebilledet, på en måde, som er brugbar og interessant, hvad enten man er studerende eller blot ønsker at udvide sin forvaltningsviden.

Samlet set repræsenterer antologien på sin vis en ny (i  hvert  fald  for  undertegnede anmelder) måde at gå til en  bog  om  den  offentlige  sektor  i  den  danske  forvaltningsundervisning. Det er en interessant idé at levere en række empiriske cases med en redskabskasse af litteratur, temaer, stikord og en indledende vejledning til relevante analysespørgsmål.  Det  er  overordnet  set  også  et  vellykket  projekt,  om  end  der  er  forskelligheder  i  kapitlernes præsentation af cases, underliggende analyse kontra ren empirisk beskrivelse samt en manglende konsistens i forslag til teori og litteratur til sidst i kapitlerne, når bogen læses i et samlet hele. Da det formentligt sjældent vil være hensigten for den egentlige målgruppe af studerende på videregående uddannelser, vil det til undervisningsformål ikke være noget problem, og her vil bogen kunne udgøre et værdifuldt udgangspunkt for at forstå udvalgte aspekter af den offentlige sektor i praksis og lære at analysere den danske forvaltning.

Lena Brogaard Ph.d.-studerende Institut for Samfund og Globalisering

Roskilde Universitet